b'\n_START_ARTICLE_\nGaetano Donizetti\n_START_SECTION_\nDate biografice\n_START_PARAGRAPH_\nDonizetti a studiat \xc3\xaen ora\xc8\x99ul natal, apoi la Bologna, cu abatele Pietro Mattei, cu care a \xc8\x99i lucrat o perioad\xc4\x83 de timp, respectiv ulterior cu Gioacchino Rossini. _NEWLINE_Prima oper\xc4\x83 cu care a ob\xc8\x9binut succes a fost \xe2\x80\x9eZoraide di Granata\xe2\x80\x9d (\xe2\x80\x9eSoraya din Granada\xe2\x80\x9d), prezentat\xc4\x83 la Roma \xc3\xaen 1822. Din anul 1827, Donizetti se stabile\xc8\x99te la Napoli (Neapole) unde devine directorul Teatrului Regal, iar mai apoi profesor de contrapunct la Conservator. \xc3\x8en numai trei ani, a scris 12 opere, toate ilustr\xc3\xa2nd stilul interpretativ Bel canto. Din aceast\xc4\x83 perioada de crea\xc8\x9bie, caracterizat\xc4\x83 de influen\xc8\x9ba compozitorului Gioacchino Rossini, se pot remarca operele "Anna Bolena" (1830), "Elixirul dragostei" (1832), "Lucrezia Borgia" (1833), dar mai ales "Lucia di Lammermoor" (1835) care poate fi socotita capodopera sa._NEWLINE_Din anul 1839, Donizetti se stabile\xc8\x99te la Paris, unde \xc3\xaen urm\xc4\x83torii ani prezint\xc4\x83 noi opere, "Favorita" (1840), "Fiica regimentului" (1840), "Rita" (1841), "Ducele de Alba" (1842), "Don Pasquale" (1843) \xc8\x99i "Don Sebastian, Rege al Portugaliei" (1843)._NEWLINE_\xc3\x8en peregrin\xc4\x83rile sale prin marile ora\xc8\x99e muzicale ale Europei, Donizetti a ajuns \xc8\x99i la Viena, unde a avut loc premiera operei sale "Linda di Chamounix" (1842)._NEWLINE_La 8 aprilie 1848, \xc3\xaen v\xc3\xa2rst\xc4\x83 de numai 51 de ani, Gaetano Donizetti decedeaz\xc4\x83 \xc3\xaen ora\xc8\x99ul sau natal, Bergamo.\n_START_SECTION_\nLucr\xc4\x83ri\n_START_PARAGRAPH_\nDonizetti a fost un prolific compozitor de muzic\xc4\x83 cult\xc4\x83. Opera sa cuprinde 75 de opere, 16 simfonii, 19 cvartete de coarde, 193 de c\xc3\xa2ntece, 45 duete, 3 oratorii, 28 de cantate, concerte instrumentale, sonate \xc8\x99i alte piese de muzic\xc4\x83 clasic\xc4\x83.'